Anne Baastrup (SF), 2003-12-10:
SF har løbende de forskellige gange, hvor fru Birthe Rønn Hornbech som ordfører for Venstre har fremsat sine forskellige beslutningsforslag, været positivt indstillet over for dem.
Der har bare hver gang været et aberdabei, og det er hensynet til det enkelte menneske, som på den ene eller den anden måde er underlagt samfundets krav, når de modtager overførselsindkomster.
I virkeligheden er jeg også ret skuffet over, at socialministeren ikke allerede er kommet med lovforslaget.
Vi ser meget gerne, at den sociale retssikkerhedslov bliver gennemgået med henblik på at kontrollere, at man nu rent faktisk overholder de principper, der ligger i dette forslag. Vi så meget gerne, at regeringen begyndte at interessere sig for retssikkerhed for mennesker, der er i aktivering, mennesker, der bliver anbragt på udliciterede private kurser, hvor de ikke er beskyttet af hverken forvaltningslov, offentlighedslov eller andet.
Vi så meget gerne, at de principper i dette retssikkerhedslovforslag blev udvidet til også at omfatte disse mennesker.
Vi finder, at det er vigtigt, at man har et værn over for statens overgreb på den enkelte borger.
Vi finder, det er vigtigt, at der er en beskyttelse af den enkelte borger, men vi finder også, at det er vigtigt, at der er en beskyttelse af den enkelte borger, når han eller hun er på sit arbejde og løber en risiko for at blive slået ihjel eller få forskellige typer arbejdsmiljøskader.
Vi finder, det er vigtigt, at samfundet går ind og beskytter miljøet.
Hensynet til miljøet skal jo også være omfattet af retssikkerhedsprincipperne.
På tilsvarende vis finder vi, at det er vigtigt, at retssikkerheden også gælder, når det drejer sig om forbrugerbeskyttelsen.
Det er vores alle sammens sundhed, det handler om.
Så derfor er det knaldhamrende svært at finde lige præcis den rigtige måde at gøre det på.
Under den første tekniske gennemgang, hvor retschef Jens Møller var inde, diskuterede vi jo så også, hvor utrolig svært det var at få gennemført såvel offentlighedsloven som forvaltningsloven i kommunerne.
Vi ved jo også, at det her lovforslag med denne her meget, meget komplicerede måde, det er blevet beskrevet på, bliver meget svært at få gennemført i kommunerne, hvis kommunerne skal fastholde deres måde at kontrollere på, som de gør i dag.
Jeg er hundrede procent
sikker på, at bliver lovforslaget gennemført, som det foreligger nu, så vil kommunerne af frygt for at komme til at overtræde lovgivningen undlade at lave de fornødne kontrolbesøg.
Og så er det, at retssikkerheden for miljøet og retssikkerheden for forbrugerne lider skade.
Når det drejer sig om Arbejdstilsynet, ved vi jo, at Arbejdstilsynet, efter at denne højrenationale regering er tiltrådt, er blevet beskåret meget voldsomt.
Men når dette er sagt, skal der ikke herske tvivl om, at SF går aktivt, positivt, fremadrettet, proaktivt og jeg skal komme efter dig, ind for at få det her lovforslag til at blive ordentligt.
Vi synes, det er vigtigt, at vi har sådan en grundlæggende retssikkerhedslov.
Vi vil gøre alt for, at den bliver ordentlig, og det skal ikke komme an på, at vi skal være færdige her til foråret.
Jeg så hellere, at vi fik en rigtig god lov og så ventede.
Det, der er vigtigt, er, at vi i fællesskab får udformet bestemmelserne på en sådan måde, at vi ikke efterfølgende kan blive kritiseret fra hverken kommunerne eller arbejdstilsynsmedarbejderne.